ໄພນ້ຳຖ້ວມ ຈາກເຂື່ອນແຕກ ເຮັດໃຫ້ ປຊຊ ຫາຍໄປ 131 ຄົນ ແລະ 3,060 ຄົນ ບໍ່ມີທີ່ຢູ່ 
ໄພນ້ຳຖ້ວມຢ່າງໜັກ ໄດ້ສົ່ງຜົນກະທົບ ຕໍ່ປະຊາຊົນລາວ ທີ່ຢູ່ໃນເຂດ 13 ບ້ານ ຂອງເມືອງສະໜາມໄຊ ແຂວງອັດຕະປື ຈຳນວນຫຼາຍກວ່າ 6,600 ຄົນ ໂດຍໃນຈຳນວນນີ້ ກໍມີເຖິງ 3,060 ຄົນ ທີ່ຍັງຂາດທີ່ຢູ່ອາໄສ.
ໄພນ້ຳຖ້ວມຢ່າງໜັກ ທີ່ເກີດຈາກເຂື່ອນເຊປຽນ-ເຊນ້ຳນ້ອຍແຕກນັ້ນ ເຮັດໃຫ້ມີປະຊາ ຊົນລາວ ທີ່ຍັງສູນຫາຍ ເຖິງ 131 ຄົນ ແລະພົບສົບຜູ້ເສຍຊີວິດແລ້ວ 1 ຄົນ ສ່ວນປະ ຊາຊົນ 3,060 ຄົນ ບໍ່ມີທີ່ຢູ່ອາໄສ ທ່ານນາງບຸນນານ ບຸນນະແສງ ຫົວໜ້າຫ້ອງການຖະແຫລງຂ່າວ-ວັດທະນະທຳ ແລະ ທ່ອງທ່ຽວ ໃນແຂວງອັດຕະປື ຖະແຫລງລາຍງານວ່າ ໄພນ້ຳຖ້ວມຢ່າງໜັກ ທີ່ເກີດຈາກ ເຂື່ອນເຊປຽນ-ເຊນ້ຳນ້ອຍ ແຕກນັບແຕ່ຕອນກາງຄືນຂອງ ວັນທີ 23 ກໍລະກົດ 2018 ເປັນຕົ້ນມາ ໄດ້ສົ່ງຜົນກະທົບຕໍ່ປະຊາຊົນລາວ ທີ່ຢູ່ໃນເຂດ 13 ບ້ານ ຂອງເມືອງ ສະໜາມໄຊ ແຂວງອັດຕະປື ຈຳນວນຫຼາຍກວ່າ 6,600 ຄົນ ໂດຍໃນຈຳນວນນີ້ ກໍມີ ເຖິງ 3,060 ຄົນ ທີ່ຍັງຂາດທີ່ຢູ່ອາໄສ ແລະການກູ້ໄພ ກໍຍັງຄົງສືບຕໍ່ຢູ່ເລື້ອຍມາ ໂດຍ ພົບສົບຜູ້ເສຍຊີວິດແລ້ວ 1 ຄົນ ແຕ່ກໍຍັງມີປະຊາຊົນ ທີ່ສູນຫາຍ ເຖິງ 131 ຄົນ ໃນ ເວລານີ້ ດັ່ງທີ່ທ່ານນາງບຸນນານ ຢືນຢັນວ່າ: ໄພນ້ຳຖ້ວມໄດ້ເກີດຂຶ້ນຢ່າງກະທັນຫັນ ໃນຕອນກາງຄືນຂອງວັນທີ 23 ກໍລະກົດ ທີ່ ຜ່ານມາ ໂດຍເປັນຜົນກະທົບຈາກພາຍຸເຊິ່ນຕິງ ຈຶ່ງເຮັດໃຫ້ປະລິມານນ້ຳຝົນ ລົ້ນອ່າງ ໂຕ່ງຂອງໂຄງການເຂື່ອນໄຟຟ້າ ເຊປຽນ-ເຊນ້ຳນ້ອຍ ແລະໄຫລລົງມາຖ້ວມເມືອງ ສະໜາມໄຊ ຢ່າງໜັກໜ່ວງ ແລະດ້ວຍຜົນກະທົບທີ່ເກີດຂຶ້ນຢ່າງກວ້າງຂວາງ ກໍຍັງເຮັດ ໃຫ້ລັດຖະບານລາວ ຕ້ອງປະກາດໃຫ້ເຂດດັ່ງກ່າວ ເປັນພື້ນທີ່ປະສົບໄພພິບັດສຸກເສີນ ລະດັບຊາດຢ່າງເປັນທາງການ ນັບແຕ່ ວັນທີ 24 ກໍລະກົດ ເປັນຕົ້ນມາ ໂດຍກ່ອນໜ້ານີ້ ບໍລິສັດຜູ້ລົງທຶນໃນໂຄງການເຂື່ອນໄຟຟ້າເຊປຽນ-ເຊນ້ຳນ້ອຍ ກໍໄດ້ ອອກແຈ້ງການເຕືອນວ່າ ປະລິມານນ້ຳຝົນທີ່ຕົກລົງມາ ຢ່າງຫລວງຫລາຍ ອາດຈະເຮັດ ໃຫ້ສັນເຂື່ອນແຕກກໍເປັນໄປໄດ້ ຊຶ່ງກໍໄດ້ກາຍເປັນຄວາມຈິງ ຕັ້ງແຕ່ເວລາ 23 ໂມງ ຂອງ ວັນທີ 23 ກໍລະກົດເປັນຕົ້ນມາ ແລະໄດ້ເປັນຜົນເຮັດໃຫ້ປະລິມານນ້ຳຫຼາຍກວ່າ 5,000 ລ້ານໂຕນ ໄຫລຈາກອ່າງໂຕ່ງຂອງເຂື່ອນລົງສູ່ເມືອງສະໜາມໄຊ ກາຍເປັນໄພນ້ຳຖ້ວມ ຢ່າງໜັກໜ່ວງດັ່ງກ່າວ ແລະຍັງບໍ່ສາມາດປະເມີນຄວາມເສຍຫາຍໄດ້ ແຕ່ຢ່າງໃດ ໂຄງການເຂື່ອນໄຟຟ້າເຊປຽນ-ເຊນ້ຳນ້ອຍ ເປັນການຮ່ວມທຶນລະຫວ່າງ ບໍລິສັດ SK ວິສະວະກຳ ແລະກໍ່ສ້າງ ຂອງເອກກະຊົນລາວ ກັບລັດວິສາຫະກິດຖືຮຸ້ນລາວ (Lao Holding) ພ້ອມດ້ວຍບໍລິສັດ Western Power ຈາກເກົາຫຼີໃຕ້ ແລະ ກຸ່ມບໍລິສັດ ໄຟຟ້າຣາຊະບຸຣີ ຈຳກັດ (ມະຫາຊົນ) ຂອງໄທ ດ້ວຍສັດສ່ວນການຮ່ວມທຶນ 26 ເປີເຊັນ- 24 ເປີເຊັນ- 25 ເປີເຊັນ ແລະ 25 ເປີເຊັນ ຂອງມູນຄ່າການລົງທຶນທັງໝົດ 1,020 ລ້ານໂດລາ ໂດຍມີກຳນົດການກໍ່ສ້າງໃຫ້ແລ້ວເສັດ ໃນປີ 2019 ມີກຳລັງຕິດຕັ້ງ 410 ເມກາວັດ ຫຼື ຜະລິດພະລັງງານໄຟຟ້າໄດ້ເຖິງ 1,879 ລ້ານກິໂລວັດ/ໂມງຕໍ່ປີ ຊຶ່ງ ໃນນີ້ 90 ເປີເຊັນ ຈະສົ່ງອອກໄປໄທ ຕະຫຼອດອາຍຸສຳປະທານ 27 ປີ ແລະ 10 ເປີເຊັນ ທີ່ເຫຼືອຈະຂາຍໃຫ້ລັດວິສາຫະກິດໄຟຟ້າລາວ ເພື່ອຕອບສະໜອງການຊົມໃຊ້ພາຍໃນ ລາວ ທີ່ເພີ້ມຂຶ້ນທຸກປີ ທັງນີ້ ໂດຍພາຍໃນປີ 2021 ລາວຈະມີແຫລ່ງຜະລິດພະລັງງານໄຟຟ້າເຖິງ 100 ໂຄງການ ທີ່ມີກຳລັງຕິດຕັ້ງລວມ ຫຼາຍກວ່າ 13,000 ເມກາວັດ ທີ່ສາມາດຜະລິດກະແສ ໄຟຟ້າໄດ້ 67,000 ລ້ານກິໂລວັດ/ໂມງ/ປີ ໃນນີ້ແບ່ງເປັນແຫລ່ງຜະລິດພະລັງງານໄຟຟ້າ ທີ່ມີຢູ່ແລ້ວ 54 ໂຄງການ ມີກຳລັງຕິດຕັ້ງ 7,162 ເມກາວັດ ທີ່ສາມາດຜະລິດກະແສໄຟ ຟ້າໄດ້ເຖິງ 37,086 ລ້ານກິໂລວັດ/ໂມງ ແລະກຳລັງກໍ່ສ້າງ 46 ໂຄງການ ມີກຳລັງຕິດຕັ້ງ ລວມ 5,900 ເມກາວັດ ສາມາດຜະລິດກະແສໄຟຟ້າໄດ້ເຖິງ 29,858 ລ້ານກິໂລວັດ/ໂມງ ຊຶ່ງສ່ວນໃຫຍ່ ມີກຳນົດການກໍ່ສ້າງໃຫ້ແລ້ວເສັດ ພາຍໃນປີ 2021 ດັ່ງກ່າວ ທາງດ້ານ ທ່ານຄຳມະນີ ອິນທິລາດ ລັດຖະມົນຕີວ່າການກະຊວງພະລັງງານ ແລະບໍ່ແຮ່ ໄດ້ອອກຄຳສັ່ງໄປເຖິງບັນດາບໍລິສັດ ຜູ້ລົງທຶນກໍ່ສ້າງເຂື່ອນໄຟຟ້າໃນລາວ ທີ່ກຳລັງດຳ ເນີນການກໍ່ສ້າງຢູ່ ໃນເວລານີ້ ເພື່ອໃຫ້ເພີ້ມຄວາມລະມັດລະວັງ ໃຫ້ຫຼາຍຂຶ້ນ ທັງໃນ ການຄວບຄຸມມາດຕະຖານການກໍ່ສ້າງ ການກວດກາ ປະລິມານນ້ຳໃນອ່າງໂຕ່ງ ແລະ ການຕິດຕາມຂໍ້ມູນ-ຂ່າວສານ ກ່ຽວກັບການພະຍາກອນອາກາດຢ່າງໃກ້ຊິດ ຮວມເຖິງ ການຕຽມຄວາມພ້ອມ ຂອງລະບົບການເຕືອນໄພ ແລະການກູ້ໄພສຸກເສີນ ໂດຍສະເພາະ ແມ່ນ ການເຕືອນໄພນັ້ນ ຈະຕ້ອງມີຂຶ້ນກ່ອນທີ່ໄພຈະເກີດຂຶ້ນ ເວລາບໍ່ໜ້ອຍກວ່າ 7 ວັນ ອີກດ້ວຍ